Ulla Tørnæs

Ulla Pedersen Tørnæs (født 4. september 1962 i Esbjerg) er en dansk politiker for partiet Venstre. Hun har tidligere været undervisningsminister, uddannelses- og forskningsminister, minister for udviklingsbistand og Minister for udviklingssamarbejde. 
Hun har været medlem af Folketinget fra 1994-2014 og fra juni 2014 til februar 2016 medlem af Europa-Parlamentet.

Baggrund 
Ulla Tørnæs er datter af fiskeskipper og forhenværende minister Laurits Tørnæs og Frida Tørnæs.

Nysproglig student fra Esbjerg Statsskole 1981. Gymnasieskoleophold i Chambéry, Frankrig, 1981-82. Odense Universitet 1982-84. Universitetsophold i Chambéry, Frankrig, 1984-85. Handelshøjskolen i København 1985-88. Københavns Universitet fra 1991.

Ulla Tørnæs er gift med svineproducent Jørgen L. Tørnæs.

Politiske karriere  
Ulla Tørnæs blev ansat i sekretariatet for Venstres folketingsgruppe 1986-1994.
Hun var landsformand for Danmarks Liberale Studerende 1988-1990 og medlem af bestyrelsen og forretningsudvalget for Venstre i Østre Storkreds 1988-1991.

Vicepræsident i The International Federation of Liberal and Radical Youth 1989-93. Medlem af folketingsgruppens bestyrelse 1994-2001 og af Venstres hovedbestyrelse fra 1998.

Folketinget 
Partiets kandidat i Esbjergkredsen fra 1994.

Folketingsmedlem for Venstre (parti) i Ribe Amtskreds fra 21. september 1994 til 12. november 2007. Folketingsmedlem for Venstre i Sydjyllands Storkreds fra 13. november 2007 til 1. juli 2014.

Politisk ordfører 1998-2001. Arbejdsmarkedsordfører 2010-2013.

Minister 
Ulla Tørnæs har eller har haft ministerposter fire gange.

Fra 27. november 2001 til 18. februar 2005 Undervisningsminister og derefter Minister for udviklingsbistand indtil den 23. februar 2010.

Fra 29. februar til 28. november 2016 Uddannelses- og forskningsminister.  

Fra 28. november 2016 er Ulla Tørnæs for anden gang Minister for udviklingssamarbejde. Denne ministerpost har hun i Regeringen Lars Løkke Rasmussen III. Ulla Tørnæs første periode som udviklingsminister var i 2005-2010.

Kommunalvalget 2013 
Ulla Tørnæs var ved Kommunalvalget 2013 borgmesterkandidat i Holstebro Kommune, men tabte til Socialdemokraternes H.C. Østerby. Hun fik ved dette valg 3.303 personlige stemmer.

Europa-Parlamentet 
Ulla Tørnæs var spidskandidat for Venstre ved Europa-Parlamentsvalget den 25. maj 2014.
Venstre fik 2 mandater ved valget, hvor Ulla Tørnæs fik det første mandat med 136.388 personlige stemmer.

I februar 2016 blev Venstres daværende miljø- og fødevareminister Eva Kjer Hansen tvunget fra sin post, hvilket medførte en rotation i Lars Løkke Rasmussens regering: 
Den daværende uddannelses- og forskningsminister Esben Lunde Larsen blev flyttet til embedet som miljø- og fødevareminister og Tørnæs blev trukket hjem fra EU-parlamentet som ny uddannelses- og forskningsminister den 29. februar 2016.
Hun udtrådte samtidig af parlamentet og Morten Løkkegaard overtog hendes plads i EU-parlamentet.

Referencer

Eksterne henvisninger
 Gammelt portrætfoto

Folketingsmedlemmer i 1990'erne
Folketingsmedlemmer i 2000'erne
Folketingsmedlemmer i 2010'erne
Undervisningsministre fra Danmark
Udviklingsministre fra Danmark
Regeringen Anders Fogh Rasmussen III
Regeringen Lars Løkke Rasmussen I
Regeringen Lars Løkke Rasmussen II
Regeringen Lars Løkke Rasmussen III
Personer fra Esbjerg
Personer i Kraks Blå Bog
Kommandører af Dannebrog
Medlemmer af Europa-Parlamentet fra Danmark 2014-2019
Uddannelses- og forskningsministre fra Danmark
Alumni fra Københavns Universitet
Alumni fra Odense Universitet
Danske ministre fra Venstre
Regeringen Anders Fogh Rasmussen I
Regeringen Anders Fogh Rasmussen II
Tidligere folketingsmedlemmer fra Venstre